ימים נשברים

"ימים נשברים" הוא אלבומה האחד עשר של הזמרת-יוצרת הישראלית עפרה חזה. האלבום יצא לאור בספטמבר 1986, על ידי חברת התקליטים הד ארצי. מתוך האלבום יצאו לרדיו כתקליטי שדרים:: "ימים נשברים", "בוא ונגן אותי", "הכאב הזה", "כל הקלפים" / "ליידי" ו-"להמשיך לצעוד".

במרוצת השנים, זכה האלבום למעמד זהב, על סך מכירות של למעלה מ-30,000 עותקים בסך הכל. כמו כן, זהו אלבומה הראשון של חזה שהועלה על תקליטור קצת אחרי יציאתו לשוק, ביולי 1987״קומפקט דיסק״, להשיג בחנויות התקליטים, הד ארצי, מעריב, 2 ביולי 1987, ולמעשה אחד האלבומים הישראלים הראשונים שהועלו ע"ג תקליטור.במקביל לצאת האלבום, יצא לאור אלבומו של אריק איינשטיין, "אוהב להיות בבית", ואלבומו של שלמה ארצי, "לילה לא שקט", הם נחשבים לשני האלבומים הישראליים הראשונים שיצאו לאור ע"ג תקליטור. האלבום "שירי תימן" של חזה יצא לאור שנה קודם לכן ע"ג תקליטור, אך הוא הופץ באותה תקופה בבריטניה בלבד, וב-1987 גם בישראל.

 רקע הפקה 
אלבום זה שונה מקודמיו בכך שאת רוב שירי האלבום כתבה והלחינה חזה, דבר שייצר התעניינות רבה מצד המבקרים והמעריצים, בנוסף, זהו האלבום הראשון שיצא לחזה מזה שנה (שירי מולדת ב') ושנה וחצי מאז צאת אלבום אולפן בעל שירים מקוריים (אדמה), שהרי קהל מעריציה היה רגיל ליציאת אלבום חדש בערך כל חצי שנה עד אותה עת.

ההפסקה הארוכה יחסית נבעה מההיעדרויות הממושכות של חזה מהארץ, בעיקר על מנת להקליט אלבום שלם בצרפתית, קידום מכירות האלבום "אלבום הזהב" בארגנטינה, ובעיקר על מנת לקדם את הסינגל לגרסת הרמיקס ל"גלבי" והאלבום "שירי תימן", שיצאו בבריטניה.

את ההפקה המוזיקלית והעיבודים עשה יזהר אשדות. האלבום ממשיך את הקו של אלבומה הקודם של חזה, אדמה, בכך שהוא לא מכיל רק את שירי הפופ שאפיינו את חזה בתחילת שנות השמונים אלא שירים יותר אינטימיים, וכמו כן, גם באלבום זה בצלאל אלוני לא תרם אף שיר לאלבום אלא היה שותף להפקת האלבום לצד אשדות. במקביל, האלבום מציג קו אחר שחורג מאופי שאר אלבומיה הקודמים של חזה בכך שהוא מכיל נגיעות של רוק קל ומוזיקה אלקטרונית. את המגמה החלה עוד בהפקת הרמיקס לסינגל "גלבי", אף הוא בהפקת אשדות, ובאלבום הלהיטים "אלבום הזהב", שיצא כמה חודשים לפני כן, כשהקליטה מחדש חלק מלהיטיה הגדולים בעיבוד מחודש של אריק רודיך.

עוד בטרם הפקת האלבום, בשנת 1984, הפיק אשדות לחזה את הרמיקס לשיר "גלבי" מאלבומה שירי תימן ובאותה תקופה החל להיות מושמע רבות בבריטניה. כמו כן, חזה התנסתה בכתיבה עוד בטרם החלה לכתוב בעצמה. במשך שלוש השנים שקדמו לצאת האלבום, כתבה חזה טור שבועי בעיתון "מעריב" שנקרא "אקורד נוסף".

 על השירים 
השירים באלבום שואבים השראה מאירועים אישיים וחברתיים שהותירו רושם עמוק על חזה. השיר "בוא ונגן אותי" נכתב בעקבות ביקור שערכה בבית החולים "רמב"ם" אצל ניצולי תאונת הדרכים הקשה של אסון הבונים, השיר "כל הקלפים" הושפע ממערכת יחסים סוערת של זוג חברים קרובים של חזה, שנאבקו באבטלה בתקופה של משבר כלכלי בישראל בסוף שנות ה-80. "ליידי" נכתב בהשראת אישה צבעונית שחזה הכירה בילדותה בשכונת התקווה. "בחושך" נולד מתוך תחושת איום ופחד בעקבות דיווחים בתקשורת על מקרי אונס"ימים נשברים: עפרה חזה מגישה את תקליטה החדש", רשת ג', ראש השנה תשמ"ז (1986)..

 הצלחה 
השירים שבלטו מתוך האלבום היו "ימים נשברים", "הכאב הזה", "בוא ונגן אותי", "להמשיך לצעוד" ו"כל הקלפים" / "ליידי", אך בשנה זו לא הצליחה חזה להגיע לתואר זמרת השנה. העיבודים והמעבר מהז'אנר הארץ ישראלי ופופ קל אל הרוקיסטי מעט היוו את ההצלחה העולמית של חזה בחו"ל.

באוקטובר 1986, יצאה לסיבוב הופעות יחסית קצר, שנקרא "עפרה חזה על הבמה" בבימויו של צדי צרפתי, שרובו התקיים בתל אביב עקב האפקטים הרבים שנראו לראשונה בארץ. המופע לא זכה להצלחה מסחרית, עלותו הוערכה בכ-150 אלף דולר, למרות סיקור אוהד ותגובות חיוביות בעיתונות, מכירת הכרטיסים הייתה נמוכה, ובעקבות זאת הופסק.

הצלחת האלבום עודדה את חזה להמשיך לכתוב שירים, ובשנת 1988 תוכנן אלבום נוסף בעל אותו מתכונת, אך הוא נגנז ובמקומו יצא האלבום Shaday. לאחר כשנה מצאת האלבום, יצא האלבום "שירי מולדת ג'" שאחד משיריו, "בלילה" של רחל המשוררת הולחן על ידי חזה.

לאחר גניזת האלבום Temptation Eyes והצלחתו של "אם ננעלו" באירופה, החלה חזה לעבוד במרץ על האלבום הבינלאומי החדש שלה Shaday, ששני שירים מתוכו הם גרסאות באנגלית לשירים מאלבום זה: "My Aching Heart" ("הכאב הזה") ו"Take Me to Paradise" ("בוא ונגן אותי").

בשנת 2007 השיר "הכאב הזה" חזר למצעדים ברדיו לאחר שנעשה גרסת כיסוי לשיר על ידי נינט טייב ועברי לידר לרגל 7 שנים למותה של חזה, שמאוחר יותר הפך לשיר הנושא של הסדרה "מרחק נגיעה". בשנת 2010 ביצע אחיינה של חזה, אלון אור, גרסת כיסוי לשיר "להמשיך לצעוד" לרגל 10 שנים למותה של חזה.

 רשימת רצועות 
 "ימים נשברים" (עפרה חזה)
 "בוא ונגן אותי" (עפרה חזה)
 "כל הקלפים" (עפרה חזה)
 "ליידי" (עפרה חזה)
 "להמשיך לצעוד" (עפרה חזה)
 "הכאב הזה" (עפרה חזה - יזהר אשדות)
 "בחושך" (עפרה חזה)
 "פגישה בשש" (עפרה חזה)
 "שקיעה" (עפרה חזה)

 קישורים חיצוניים 

  כל הקלפים, מתוך ערוץ המוזיקה של הטלוויזיה החינוכית הישראלית באתר YouTube
  להמשיך לצעוד, מתוך ערוץ המוזיקה של הטלוויזיה החינוכית הישראלית באתר YouTube
 תימורה לסינגר, עפרה חזה – יוצרת ולא רק זמרת. על האלבום "ימים נשברים" במלאת 23 שנים למותה, באתר של תימורה לסינגר, 25 בפברואר 2023

 הערות שוליים 

קטגוריה:אלבומי עפרה חזה
קטגוריה:אלבומים בעברית
קטגוריה:אלבומים שהופקו על ידי יזהר אשדות
קטגוריה:אלבומי זהב בישראל
קטגוריה:אלבומי חברת הד ארצי